**Leppävaaran kaupunkirata** (ruots. *Alberga stadsbana*) on Helsingistä Huopalahden kautta Leppävaaraan johtava kaupunkirata, joka valmistui neliraiteiseksi elokuussa 2001. Se on samalla itäisin osa Turkuun johtavaa rantarataa. Kaupunkirata lisäsi rantaradan välityskykyä niin, että lähijunien vuorovälejä voitiin lyhentää merkittävästi.

Helsinki–Leppävaara-väliä kulkevat arkisin tihein väliajoin liikennöivät A-junat, jotka pysähtyvät kaikilla asemilla. Hiljaiseen aikaan välillä kulkee L-juna Kirkkonummelle asti.

Suunnittelu ja rakentaminen
---------------------------

Kaupunkirata oli Espoon, Helsingin ja valtion yhteishanke. Suunnittelutyö eteni 1990-luvulla varsin nopeasti, ja yleissuunnitelma laadittiin vuosina 1993–1994. Helsingin kaupunki tosin ehdotti 1990-luvun aikana kaupunkiradan sijaan uutta metrorataa, joka olisi johtanut Kampista Töölön kautta maanalaisena Pasilaan ja Pasilasta edelleen pintaratana rantaradan vierellä Leppävaaraan. VR kuitenkin vastusti ajatusta, sillä metro ei olisi ollut VR:n liikennöimä. Kaupunkiratahanke hyväksyttiin Helsingin kaupunginvaltuustossa helmikuussa 1998 ja Espoon kaupunginvaltuustossa maaliskuussa 1998. Menestyksekkäänä esimerkkinä pidettiin vuonna 1996 valmistunutta Tikkurilan kaupunkirataa eli Helsingin ja Hiekkaharjun aseman välille valmistunutta neljättä raidetta. Se oli kasvattanut matkustajamääriä Pasilan pohjoispuolisilla asemilla huomattavasti.

Leppävaaran kaupunkiradan rakennustöihin kuului muun muassa Linnunlaulun kallioleikkauksen leventäminen sen pohjoispäässä noin metrillä ja eteläpäässä noin kolmella metrillä. Koska alkuperäiseen suunnitelmaan kuului kolme uutta raidetta, Linnunlaulun huvila numero 12 oli purku-uhan alla. Sen säilyttämisen puolesta kerättyyn addressiin saatiin 33 000 nimeä, ja myös kaupunginvaltuusto asettui puolustamaan huvilaa. Huvilan ja kuilun väliin jäi lopulta metrin verran maata. Helsingin satamarataa jouduttiin päärautatieaseman luona siirtämään kaupunkiradan tieltä autojuna-aseman länsipuolelle.

Jatke: Espoon kaupunkirata
--------------------------

*Pääartikkeli: Espoon kaupunkirata*
Leppävaaran kaupunkirataa on suunniteltu jatkettavaksi Leppävaarasta Kauklahteen saakka, eli rantaradalle välille Leppävaara–Espoo rakennettaisiin kaksi raidetta lisää. Jatkettavan osan eli Espoon kaupunkiradan pituus on noin 14 kilometriä. Jatkeen arvioitu valmistumisvuosi on 2028.

Lähteet
-------

* Mustonen, Pertti: *Kaupunkiratakirja 2002 : Helsinki - Huopalahti - Leppävaara*. Helsingin kaupunki, Espoon kaupunki, Ratahallintokeskus, 2002. ISBN 951-718-876-5.

### Viitteet

1. ↑  F 8/2009 Rataverkon kuvaus 1.1.2010 (pdf) (4.2. Kauko-ohjatut radat)  1.1.2010. Helsinki:  Ratahallintokeskus. Viitattu 2.2.2010.
2. 1 2  Zetterberg, Seppo: *Yhteisellä matkalla. VR 150 vuotta*, s. 459–461. Helsinki: WSOY, 2012. ISBN 978-951-0-34742-3.
3. ↑  Mustonen 2002, s. 65
4. 1 2  Mustonen 2002, s. 70
5. 1 2  Mustonen 2002, s. 68
6. ↑  Mustonen 2002, s. 90
7. ↑  Tuohimaa, Pasi: Talo, joka ei pelkää junia (Maksullinen artikkeli) *Helsingin Sanomat*.  27.5.1999. Viitattu 12.1.2024.
8. ↑  Ortokuva 1998 *Helsingin karttapalvelu*. Viitattu 12.1.2024.
9. ↑  Ortokuva 2001 *Helsingin karttapalvelu*. Viitattu 12.1.2024.